૬૪ કલાની વિભાવના ભારતમાં ક્યારથી શરુ થઈ એ સંશોધનનો વિષય છે. ભાગવતમાં ૬૪ કલાનો ઉલ્લેખ છે પણ એ કઈ કઈ તે જણાવ્યું નથી. પ્રાચીન ગ્રંથો, કાલિકાપુરાણ, કૌટિલ્યનું અર્થશાસ્ત્ર, શુક્રનીતિસાર, શિલ્પસંહિતા, વસ્તુરત્ન કોશ, પૃથ્વીચંદ ચરિત્ર, પાણિનીનું વ્યાકરણ, શુક્રાચાર્ય રચિત ‘નીતિસાર ગ્રંથ’ અને વાત્સાયનના ‘કામસૂત્ર’ ગ્રંથમાં ૬૪ કલાઓનો નિર્દેશ મળે છે. ‘કલાવિલાસ’ના કર્તા કાશ્મીરી પંડિત ક્ષેેમેન્દ્રએ વેશ્યાઓની ૬૪ કલાઓની વાત કરી છે. તેણે કાયસ્થોની ૧૬ અને સોની મહાજનોની ૬૪, ધર્મ, અર્થ, કામ અને મોક્ષ આપવાવાળી ૩૨ કલાઓનો પણ ઉલ્લેખ કર્યો છે. જૈન શાસ્ત્રમાં ૭૨ અને બૌદ્ધ શાસ્ત્રમાં ૮૪ કલાપ્રકારોનો ઉલ્લેખ થયેલો જોવા મળે છે.